पणजीः चित्रपट हें अशें एक मळ, जंय तुमी खुबशां जाणांचें जिवीत एकेच जिणेंत जियोवपाक शकतात. कांय भुमिका तुमचेर प्रभाव घालतात. पुराय नासलें तरीय कांय प्रमाणांत त्या भुमिकांतल्यान आपले जिणेंत कांय गजाली घेतात. तुमचें व्यक्तीमत्व गिरेस्त करपाक तांची मजत जाता. अभिनय फक्त व्यक्तीमत्वूच न्हय जाल्यार एक बरो मनीस जावपा खातीर तुमकां मजत करता, अशें अभिनेते पंकज त्रिपाठी हांणी सांगलें.
 पात्र उदरगत ह्या विशयाचेर आयोजीत केल्ले मास्टर क्लासींत तांणी सगळ्यां कडेन हासत खेळत संवाद सादलो आनी प्रेक्षकांचीं मनां जिखलीं.
 हॉस्टेलांत न्हिदिल्लों. तेन्ना खंयच्या तरी एका चित्रपटांचे शुटींगेक एक अभिनेतो अचकीत येवंक ना म्हूण ल्हानशी भुमिका मेळ्ळी. पूण ते उपरांत 8 वर्सां काम मेळूंक ना. पूण आतां इतलें काम आसा, न्हिदपाचीं वरां लेगीत एडजस्ट करचीं पडटात. जिणेंत वेळ कोणाच खातीर रावना. ते खातीर रावा नासतना वेळा वांगडा चलत रावचें, अशें त्रिपाठी हांणी सांगलें. आपल्याक मेळिल्ल्या वेळांत आपणे फक्त अभिनयाचोच विचार केलो. ताका लागून कसलीय भुमिका करपा खातीर वेगळो वेळ काडपाची गरजूच पडली ना, अशेंय तांणी सांगलें.
 ओटीटी आनी चित्रपट हातूंत तुळा करची जाल्यार ओटीटींत पात्राची व्याप्ती वाडल्या. तें पात्र नेमकें कशें आसा, ताची जिणेशैली कशी आसा, अश्यो खूबश्यो गजाली बारीकसाणींत सादर करतात. हेच खातीर हे माध्यम चड प्रभावी जालां. आपूण फामाद जाला, हें कितलीशींच वर्सां आपल्याक खबरूच नाशिल्लें. आपूण इंटरनॅट वापरिना. तिसूय दीस शुटिंगेंत व्यस्त आसता. चडसो भायर सरना. ताका लागून आपूण फामाद जाला, हें लॉकडावनच्या काळांत घरा रावले उपरांत कळ्ळें, अशें त्रिपाठी हांणी सांगलें. त्रिपाठी हांणी आपले जिणेंतल्यो खूबश्यो गजाली सांगीत प्रेक्षकां कडेन गजाली मारल्यो. जर कोणे आपल्याक आदर, मोग दिता आसत जाल्यार ते आपले कडेन कित्याक दवरचे, अशें आपल्याक दिसता. हेच खातीर आपूण सगळ्यांक पांया पडटा, अशेंय तांणी सांगलें.
 अभिनया खातीर बुद्दीमत्ता आनी भावना गरजेच्यो. वाचनान कल्पनाशक्त वाडटा. कल्पना शक्तीन खूब कितें करपाक शकता. तेच खातीर आपूण एकादें पात्र पळोवन करचे परस वाचून करपाक प्राधान्य दितां. अभिनेतो भुमिकां खातीर स्वताचे खोशयेचो त्याग करता. खूब खेपे आपूण खोशी आसता, पूण भुमिका गंभीर आसता. केन्ना केन्ना पात्राचे जिणेंत व्हड उलथापालथ सुरू आसता, पूण अभिनेत्याची स्थिती ताचे उरफाटी आसता. कितेंय जालें तरी अभिनेतो भुमिकां खातीर आपले खोशयेचो त्याग करता, अशें पंकज त्रिपाठी हांणी सांगलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 